Okresná prokuratúra Prievidza 
M. Mišíka 22, 971 34 Prievidza 1

Sp. zn. : 2 Pv 457/12/3307	Prievidza, 25.1.2013
EEČ : 2-27-8-2013

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Prievidza
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 05.06.2012 o 16,50 h v obci Horné Vestenice pred barom No Limit okr. Prievidza v úmysle poškodiť vozidlo zn. VW EOS kabriolet evidenčné číslo XXXXX plechovou nádobou na smeti, ktorú držal v ruke, viac krát udrel po prednej časti tohto vozidla, čím poškodil čelné sklo, pravý predný svetlomet, prednú masku a prednú kapotu, čím spôsobil škodu vlastníkovi vozidla XXXXX. so sídlom XXXXX, XXXXX v celkovej výške 950, - eur a následne, keď sa k vozidlu dostavil jeho užívateľ XXXXX, tohto po vzájomnom slovnom konflikte fyzický napadol tak, že ho udrel touto plechovou nádobou na smeti do oblasti tváre, čím mu spôsobil zranenia v oblasti tváre a nosa, ktoré si nevyžiadali lekárske ošetrenie.
lebo obvinený nebol v čase činu pre nepríčetnosť trestne zodpovedný
Odôvodnenie:
	Poverený príslušník Okresného riaditeľstva policajného zboru, Obvodného oddelenia Nováky uznesením sp. zn. ORP-841/NY-PD-2012 zo dňa 5. 6. 2012 podľa  § 199 ods. 1 Trestného poriadku začal trestné stíhanie za prečin výtržnictva podľa § 364 ods. 1 písm. a) Trestného zákona a prečin poškodzovania cudzej veci podľa  § 245 ods. 1Trestného zákona. Následne pod tým istým číslom dňa 29. 6. 2012 podľa § 206 ods. 1 Trestného poriadku vzniesol obvinenie XXXXX za vyššie uvedené prečiny, ktorých sa mal dopustiť tak, že dňa 5. 6. 2012  v čase asi o 16,50 h v obci Horné Vestenice, okres Prievidza  pred barom No Limit s úmyslom poškodiť motorové  vozidlo zn. VW EOS kabriolet,  evidenčné číslo XXXXX vzal do ruky plechovú nádobu na smeti a touto nádobou  viac krát udrel po prednej časti tohto vozidla. Uvedeným konaním poškodil na tomto vozidle čelné sklo, pravý predný svetlomet, prednú masku a prednú kapotu, čím spôsobil  vlastníkovi vozidla XXXXX so sídlom XXXXX, XXXXX  škodu v celkovej výške 950, - eur. Keď sa k vozidlu dostavil jeho užívateľ XXXXX, tohto po vzájomnom slovnom konflikte fyzický napadol tak, že ho udrel touto plechovou nádobou na smeti do oblasti tváre, čím mu spôsobil zranenia v oblasti tváre a nosa, ktoré si nevyžiadali lekárske ošetrenie.

	Dňa 11. 1. 2013 poverený príslušník Okresného riaditeľstva policajného zboru, Obvodného oddelenia Nováky doručil tunajšej prokuratúre vyšetrovací spis s návrhom na zastavenie trestného stíhania. Preskúmaním vyšetrovacieho spisu som zistil, že návrh povereného príslušníka je dôvodný, pretože vo veci prichádza do úvahy zastavenie trestného stíhania podľa § 215 ods. 1 písm. e) Trestného poriadku. 

	Prokurátor podľa § 215 ods. 1 písm. e) Trestného poriadku zastaví trestné stíhanie,  ak obvinený nebol v čase činu pre nepríčetnosť zodpovedný. 

	V zmysle § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Z vyšetrovacieho spisu a to z výpovedi poškodených, svedkov, ale aj samotného obvineného ako aj ďalších listinných dôkazov bolo preukázané, že obvinený XXXXX sa dopustil trestnej činnosti, za ktorú je trestne stíhaný. 

	Nakoľko v priebehu prípravného konania bolo potrebné posúdiťna zdravotný stav obvineného, z tohto dôvodu v rámci vyšetrovania bol u obvineného vyšetrený  duševný stav dvomi znalcami, pričom znalci vo vypracovanom znaleckom posudku uviedli, že obvinený trpí vážnym duševným ochorením a to Paranoidnou schizofréniou so zmenami osobnosti, na ktorú je liečený od roku 2002. Pre toto ochorenie je aj na invalidnom dôchodku. Opakovane mal vážne pokusy o samovraždu z chorobnej motivácie, viac krát bol hospitalizovaný na psychiatrii vo Veľkom Záluží, ako aj NsP Bojnice. Jeho ochorenie vplýva na jeho schopnosť správne vnímať udalosti, zapamätať si ich a vypovedať o nich. Toto ochorenie vážne poškodzuje pamäť, pozornosť, je pri ňom zmenené vnímanie, myslenie s dopadom na správanie, silný odklon od reality. Obvinený bol v čase spáchania trestného činu v akútnej fáze ochorenia, čiže nemohol rozpoznať protiprávnosť svojho konania a  ovládať svoje konanie. V súčasnej dobe nie je nebezpečný pre spoločnosť, nakoľko spolupracuje v ambulantnej liečbe, lieky na svoje ochorenie užíva a chodí pravidelne na depotné injekcie. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Pánis
prokurátor